*****

ΚΑΝΟΝΙΣΜΟΣ (ΕΟΚ) αριθ. 941/84 ΤΗΣ ΕΠΙΤΡΟΠΗΣ

της 5ης Απριλίου 1984

περί τροποποιήσεως του κανονισμού (ΕΟΚ) αριθ. 2226/78 περί λεπτομερειών εφαρμογής των μέτρων παρεμβάσεως στον τομέα του βοείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (1), όπως τροποποιήθηκε τελευταία από την πράξη προσχωρήσεως της Ελλάδας και ιδίως το άρθρο 6 παράγραφος 5 υπό δ),

τον κανονισμό (ΕΟΚ) αριθ. 868/84 του Συμβουλίου της 31ης Μαρτίου 1984 περί καθορισμού για την περίοδο εμπορίας 1984/85 της τιμής προσανατολισμού και της τιμής παρεμβάσεως των χονδρών βοοειδών (2), και ιδίως το άρθρο 3 σημείο 4 υπό γ),

Εκτιμώντας:

ότι με τον κανονισμό (ΕΟΚ) αριθ. 869/84 της 31ης Μαρτίου 1984 (3) το Συμβούλιο αποφάσισε δοκιμαστικά και για μια περίοδο τριών ετών να εφαρμόσει την κοινοτική κλίμακα κατατάξεως των σφαγίων των χονδρών βοοειδών που καταρτίστηκε με τον κανονισμό (ΕΟΚ) αριθ. 1208/81 (4) για την εφαρμογή των μέτρων παρεμβάσεως · ότι είναι σκόπιμο να τροποποιηθεί κατά συνέπεια ο κανονισμός (ΕΟΚ) αριθ. 2226/78 (5) όπως τροποποιήθηκε τελευταία από τον κανονισμό (ΕΟΚ) αριθ. 796/84 (6)· ότι είναι σκόπιμο για το σκοπό αυτό να καταργηθούν οι διατάξεις του άρθρου 2 και του άρθρου 4 παράγραφος 2 καθώς και το παράρτημα Ι του προαναφερθέτος κανονισμού· ότι είναι σκόπιμο να προβλεφθεί ότι για την εφαρμογή των μέτρων αγοράς στην παρέμβαση οι τιμές θα διαπιστούνται στην αγορά σύμφωνα με τις διατάξεις του κανονισμού (ΕΟΚ) αριθ. 1557/82 περί της διαπιστώσεως των κοινοτικών τιμών στην αγορά βάσει της κλίμακας κατατάξεως των σφαγίων των χονδρών βοοειδών (7)·

ότι ο προαναφερθείς κανονισμός (ΕΟΚ) αριθ. 868/84 του Συμβουλίου καθόρισε στο άρθρο 3 τους κανόνες σχετικά με την ενεργοποίηση και την αναστολή των αγορών από τους οργανισμούς παρεμβάσεως· ότι είναι συνεπώς σκόπιμο να τροποποιηθούν οι διατάξεις του άρθρου 3 του προαναφερθέντος κανονισμού (ΕΟΚ) αριθ. 2226/78·

ότι η προαναφερθείσα κοινοτική κλίμακα για τις αγορές στην παρέμβαση οδηγεί στην τροποποίηση των ανακοινώσεων που ζητούνται από τα κράτη μέλη, όσον αφορά τα προϊόντα και τις ποιότητες που αγοράζονται από τους οργανισμούς παρεμβάσεως·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβείου και Αιγείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 2226/78 τροποποιείται ως εξής:

1. Το άρθρο 2 διαγράφεται.

2. Το κείμενο του άρθρου 3 αντικαθίσταται από το ακόλουθο κείμενο:

«Άρθρο 3

1. Μόλις διαπιστώνεται ότι, κατά τη διάρκεια δύο συνεχών εβδομάδων, οι δύο όροι που αναφέρονται στο άρθρο 6 παράγραφος 2 του κανονισμού (ΕΟΚ) αριθ. 805/68:

α) πληρούνται συγχρόνως, δύναται να αποφασιστεί η εφαρμογή των μέτρων παρεμβάσεως που προβλέπονται σ' αυτό·

β) δεν πληρούνται συγχρόνως, αποφασίζεται η αναστολή αυτών των μέτρων παρεμβάσεως.

2. Οι τιμές αγοράς που αναφέρονται στο άρθρο 3 του κανονισμού (ΕΟΚ) αριθ. 868/84 διαπιστούνται κάθε βδομάδα σε κάθε κράτος μέλος ή περιοχή του κράτους μέλους κατά την έννοια του άρθρου 1 υπό τους όρους που προβλέπονται στα άρθρα 1 και 2 του κανονισμού (ΕΟΚ) αριθ. 1557/82.

3. Η ενεργοποίηση των αγορών στην παρέμβαση που προβλέπεται στο άρθρο 3 παράγραφος 1 του κανονισμού (ΕΟΚ) αριθ. 868/84 λαμβάνει χώρα την δεύτερη Δευτέρα μετά από τη διαπίστωση που αναφέρεται στην παράγραφο 2. Εντούτοις εάν η κατάσταση της αγοράς σε ένα κράτος μέλος το απαιτεί, η ενεργοποίηση των αγορών επισπεύδεται· σε καμιά περίπτωση όμως οι αγορές δεν μπορούν να αναληφθούν πριν από τη Δευτέρα που έπεται της προαναφερθείσας διαπιστώσεως.

4. Η αναστολή που προβλέπεται στο άρθρο 3 παράγραφος 2 του κανονισμού (ΕΟΚ) αριθ. 868/84 λαμβάνει χώρα τη δεύτερη Δευτέρα μετά από διαπίστωση που αναφέρεται στην παράγραφο 2. Σ' αυτή την περίπτωση, η ανάληψη των κρεάτων που αγοράζονται από τους οργανισμούς παρεμβάσεως γίνεται το αργότερο στο τέλος της εβδομάδος που ακολουθεί αυτή τη διαπίστωση.»

3. Το άρθρο 4 παράγραφος 2 διαγράφεται.

4. Το άρθρο 18 συμπληρώνεται με την ακόλουθη παράγραφο:

«6. Οι ανακοινώσεις που προβλέπονται στην παράγραφο 2 υπό α) και στην παράγραφο 3 αφορούν προϊόντα και ποιότητες που καθορίζονται σύμφωνα με την κλίμακα κατατάξεως που καθορίστηκε από τον κανονισμό (ΕΟΚ) αριθ. 1208/81.»

5. Το παράρτημα Ι διαγράφεται.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 9 Απριλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Απριλίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ L 148 της 28. 6. 1968, σ. 24.

(2) ΕΕ αριθ. L 90 της 1. 4. 1984, σ. 30.

(3) ΕΕ αριθ. L 90 της 1. 4. 1984, σ. 32.

(4) ΕΕ αριθ. L 123 της 7. 5. 1981, σ. 3.

(5) ΕΕ αριθ. L 261 της 26. 7. 1978, σ. 5.

(6) ΕΕ αριθ. L 86 της 29. 3. 1984, σ. 20.

(7) ΕΕ αριθ. L 172 της 18. 6. 1982, σ. 19.